
AEMILI  VS. 


JT  raeclara  hominum,  quos  superior  tulit 
aetas  , honestissimaque  facinora  generosis 
animis  potentissimo  ad  grandia,  et  diffici- 
lia solent  esse  incitamento.  Herodoti  fa- 
ma Thucydidem,  Miltiadis  trophaea  The- 
mistoclem, Callistrati  laudes  Demosthe- 
nem, Achillis  tumulus  Alexandrum,  Marii 
triumphi  Caesarem  ad  sublimem,  uti  perhi- 
bet historia , metam  compulere.  Quae 
quidem  flamma  tunc  ardentior  assurgit, 
quum  ii,  quorum  nomen  nos  movet, 
eodem  sub  caelo  vixere  , immo  suas 
opes , honores  suos  cum  hoc,  quo  vivimus, 
spiiitu  nobis  tradidere.  Tales,  Aemili  mi , 
tuo  in  pectore  igniculos  sentis.  Nobili  gc-* 
nere  natus  plane  perspicis,  tibi  enixe  fore 

a illaborandum,  ut  illustria  maiorum  exem- 
pla strenue  sequaris,  gloriamque  decoris 
eorum  sudoribus  partam  egregie  factis  ad- 
augeas. Quamobrem  iam  ab  ineunte  ado- 
lescentia totus  assidue  fuisti,  'ut  animum 
pretiosa  utilium  notionum  supellectile 
exornares,  tcque- ad  optima  quaeque  ca- 
pessenda mature  disponeres.  Mira  Demo- 
sthenis, ac  Tullii  facundia  , numerosa 
Homeri,  ac  Virgilii  carmina,  arguti  Lucia- 
ni,  et  Horatii  sales,  magnanimi  doctae 
antiquitatis  imitatores , qui  cum  inter  nos, 
tum  apud  exteras  gentes  non  immeri- 
tam sibi  laudem  pepererunt,  tuam  subinde 
mentem  illexere.  Mox  vero  per  frugiferos 
philosophiae  campos  expatiatus  infinitam 
Divini  Opificis  potentiam,  sapientiam,  be- 
nignitatem non  sine  maxima  admiratione 
expendisti,  strenuos  humani  ausus  ingenii 
prosecutus  es , eiusque  demum  disciplinae, 
quae  mores  ad  virtutem  informans  felici- 
tatem non  fucatam,  non  fugacem,  at  since- 
ram, stabilemque  pollicetur,  ac  praestat, 
caelestia  dogmata  hausisti.  Ybique  vero  te 
impigrum,  solertissimum , integerrimum 
praebens  tuorum  praeceptorum  benevo- 


lentiam,  sodaliumque  amorem  tihi  conci- 
liasti. Nunc  autem  ea  perdiscere  cupis, 
quae  praestanda  tibi  sunt,  ut  integra  vale- 
tudine gaudeas.  Consiiiumlaudo.  Profecto 
singulae  scientiae,  et  artes  suas  liabent 
pulchritudines, suas  iucunditates, utilitates 
suas;  at  hominis  notitia  primas  certe  sibi 
vindicat.  Quid  medius  fidius  intersit  sy- 
dera  dinumerare,  ipsorumque  vias  dime- 
tiri, quid  fulmina  compescere,  quid  na- 
turam in  condendis  corporibus  aemulari, 
si  interim  tuis  ipse  in  aedibus  maneas  ho- 
spes? Quid  i uvent  aulaea  superbo  ostro 
splendida,  quid  vestes  britannica  indu- 
stria laboratae,  quid  aurum  adamantinis 
vetustae  nobilitatis  imaginibus  caela- 
tum, si  vires  deficiant , si  morbo  graveris 
si  dolore  contabescas?  Nae  sanitas  pri- 
mum mortalibus  bonum;  qua  si  careas, 
non  opes  alliciunt,  voluptates  non  re- 
creant, dignitates  fastidiunt,  vita  ipsa 
oneri  est.  Quamobrem  mirari  utique  su- 
bost,  quod  plerique  hominum  vitae  com- 
moda tam  plurimi  faciant;  illud  autem, 
sine  quo  perfecta  esse  illa  non  possunt,  vel 
ignave  contemnant,  vel  et  temere  profun- 

dant,.  Caetqrum  e scientia,  quae  corpo- 
rum incolumitatem  tuetur,  alteram  simul 
utilitatem  adsequeris  minime  profecto 
despiciendam.  Medicina  quippe  se  phi- 
losophiae sociam  adiungit,  magnamque 
ad  cohibendas  animi  cupiditates  opem 
suppeditat.  Neque  alio  sane  prospicie- 
bat summus  ille  philosophus  Pythagoras, 
quum  ciborum  indolem,  ac  modum  seve- 
rius fortasse  suis  discipulis  praescriberet, 
quam  ut,  corporibus  apte  coercitis,  ani-r 
mos  ad  consectandam  enixe  virtutem 
promptius  pararet,  potentiusque  compel- 
leret.. Scientia  itaque  sanitatis  est  quo- 
dammodo scientia  virtutis.  Tu  interea, 
Aemili  mi,  te  mihi  facilem  praebe:  non 
quae  scripta  sunt,  sed  quae  sunt  scriptoris 
vota  perpende,  et,  si  aequa  sunt,  boni 
consulito.  Equidem  nihil  praeter  beni- 
gnam tui  veniam  efflagito. 

Quum  in  mullis , ac  variis  nobis  sit 
versandum,  aliquem  deligere  ordinem  iu- 
vat:  placet  autem  ille,  quem  nuperiores 
medici  sequuntur.  Quamobrcm  singilla- 
lim  expendemus  circumfusa,  applicata, 
ingesta,  excreta,  gesta,  percepta)  noij- 

nulla  denique  addemus  de  sapientis  me- 
dici ad  tuendam  incolumitatem  delectu. 

Aer  cum  suis  proprietatibus  physicis  , 
ac  principiis  constituentibus,  tum  pere- 
grinis, quas  continere  potest,  substantiis 
variam  in  hominem  actionem  exercet.  Ta- 
metsi maxima  sit  atmosphaerae  altitudo , 
nullas  tamen  infert  animantibus  noxas, 
propterea  quod  pressio  in  totum  corpus 
aequa  est.  Immo  haec  ad  praepediendam 
humorum  expansionem  necessaria.  Verum 
si  aeris  pressio  augeatur,  vel  minuatur , 
mala  imminent. 

Aer  elasticitate  donatur:  ex  quo  fit,  ut 
non  eamdem  ubique  densitatem  exhibeat. 
Illud  autem  compertum,  aeris  densitatem 
imminui , prout  cius  strata  a telluris  su- 
perficie remotiora  sunt.  Si  derepente  vel 
in  sublimiora  perrexeris,  vel  in  inferiora 
descenderis , perturbationes  in  corpore 
excitantur.  Qui  imos  subeunt  puteos,  an- 
helationes experiuntur  : aer  enim  am- 
biens nimiam  pressionem  exercet.  Quae 
tamen  aerumnarum  occasio  non  frequens. 
Saepius  autem  officit  aer , qui  levitate 
peccet.  Qui  celsa  montium  fastigia  con- 

tendunt,  anxietatem  , animi  deliquia  hae- 
jnorrliagias  perferunt  : quod  dc  se  te- 
statur Saussurius.  Areonautae  , qui  la- 
mentabili Pliaetontis  fato  nequaquam 
absterriti  admirabili  ausu  sublimes  at- 
mosphacrae  regiones  petunt,  incommoda 
patiuntur. 

Siccus  aer  plerumque  salubrior:  nocet 
tamen  iis,  qui  bumido  sdsuevere  , vel  in 
haemoptysim propendent.  Acris  autem  hu- 
• nuditas  maximopere  nocet.  Hinc  enim  cor- 
pus debilitatur,  ac  quodammodo  flacce- 
scit. Aliquis  tamen  liumiditatis  gradus,  ut 
nuper  innuimus,  iis  congruus  habetur  , 
qui  in  haemoptoeu  proni  videntur.  De- 
mum tametsi  aer  siccus  salubrior  existi- 
metur, subita  aeris  humidi  iu  siccum  mu- 
tatio omni  noxa  non  vacat. 

Moderata  temperies  maxime  ad  tuen- 
dam sanitatem  opportuna.  Hinc  tempestas 
vernalis  omnium  gratissima  , nisi  quod 
sarpenumero  crebri  per  ipsam  morbi  in- 
solescunt ob  frequentes  vicissitudines, 
quibus  plerumque  subest.  Aer  praefervi- 
dus corpora  relaxat,  cibi  appetitum  dc- 
iicit , digestionem  perturbat,  et  in  febres 

nervosas  coniicit.  Disceptatum  est  de  vi , 
quam  exerit  frigus.  Alii  roborare  volunt: 
alii  contra  debilitare  contendunt.  Poste- 
riorum sententia  magis  veritati  consenta- 
nea videtur.  Profecto  frigus  nihil  aliud  est, 
praeter  calorici  defectum.  Quis  autem  di- 
xerit, defectum  stimuli  posse  roborare  ? Si 
quis  autumet,  ingentes  opes,  auro  largiter 
profuso,  posse  cumulari,  an  risum  teneas? 
Idem  plane  sentias  de  iis,  qui  robox-an- 
tem  frigori  facultatem  tribuunt.  Neque 
valdopere  permovemur,  si  multoties  mor- 
bi evidentissima  debilitate  stipati  a frigo- 
ris actione  sanantur:  tunc  enim  utilitas  a 
roborante  frigoris  potentia  haud  dedu- 
cenda; at  aequius  a subita,  ac  valida  sen- 
satione salubrem  in  nerveo  systemate 
commotionem  excitante  : quae  quidem 
ab  actione  roborante  quam  longissime  di- 
stat. Ratum  itaque  ducimus,  frigus  debili- 
tare. Interea  fatemur,  frigus  posse  facilius 
tolerari , quam  aestum , propterea  quod 
expeditum  est  frigus  igne,  vestibus,  motu 
arcere;  contra  aestuante  tempestate  non 
promptum  ubique  est  refrigerium  inve- 
nire. Neque  tamen  inficiamur,  utile  fore, 

ut  pueri  frigori,  omnibusque  caeli  iniu- 
viis  adsuefiant,  ut  mox  eludant. 

Si  quis  scamno  electrico  insideat , ac 
catenam  electricitate  scatentem  pertingat, 
pulsum  frequentiorem  extemplo  exhibe- 
bit. Illud  autem  notum  omnibus  est,  mor- 
tales maxima  mobilitate  praeditos  ab  at- 
inosphaerica  electricitate  adeo  percelli,  ut 
ingruentes  procellas  tuto  praenuntient. 
Vbi  vero  electrici  fluidi  aequilibrium 
magis  fuerit  perturbatum,  ignei  torrentes 
de  nube  ad  nubem  , vel  de  atmosphacra  in 
tellurem,  vel  contra  pernicissime  discur- 
rentes terrorem  undique  incutiunt.  At 
physica  eo  provecta  iam  est,  ut  fulgura 
impavidi  contemplemur.  Immortalis  enim 
Franklinius  methodum  docuit,  qua  clcctri- 
citas  almosphaerica  e propria  quiete  dis- 
iecta  provide  compescatur.  Simplex  ferrea 
lamella  aedium  angulis  applicita  , ct  su- 
per tecta  aliquanto  assurgens  caelestes 
valet  sagittas  propulsare. 

Sed  et  aer  variam  edit  actionem  ob  va- 
riam principiorum , quibus  constat,  pro- 
portionem. Fluidum  oxygenium  est  illuil 
quidem  necessarium , ut  aer  respiratio- 


nem  alat:  at  neque  arbitreris, af rem  tanto 
esse  salubriorem,  quanto  maiorem  conti- 
net eiusdem  quantitatem.  Profecto  ani- 
mantia vitro  supposita,  quod  vitalpm  ac- 
rem purum  contineat,  ad  temporis  vesti- 
gium alacriora  se  produnt,  at  mox  iu 
morbum  labuntur.  Oxygenium  itaque  ni- 
jnis  exstimulat : adeoque  provido  consi- 
lio natura  alia  iluida  admiscuit.  Quam- 
obrem  cudiometrum  definire  aeris  salu- 
britatem non  valet,  cum  quod  aer  uberiori 
scateris  oxygenio  nocet,  tum  etiam  qua- 
tenus alia  in  aere  contineri  possunt  prin- 
cipia noxia , quae  eudiometro  non  re- 
teguntur.  Vix  unquam  contingit,  ut  aer 
aequo  maiorem  oxygenii  copiam  conti- 
neat. Multo  contra  frequentius  est,  ut 
necessaria  destituatur.  Tunc  vero  plus 
minus  nocet,  et,  si  omni  oxygenio  careat, 
asphyxia  in  promptu  est.  Exemplum  ha- 
bemus in  iis,  qui  temere  ea  loca  petunt, 
in  quibus  uvae  fermentescunt,  vel  alia  do 
caussa  acidum  carbonicum  evolvitur.  In- 
ter emanationes,  quae  aera  polluunt,  re- 
censeri merentur  effluvia  calcis.  Non 
plane  infrequens  est,  ut  gravissimae  af- 


Tectiones  oboriantur,  quod  recens  stru- 
ctae aedes , aut  dealbatae  inhabitentur. 
Imo  ipsa  effluvia  odora  ( quod  sane  mi- 
reris ) in  Jocis  conclusis  maximum  affe- 
runt detrimentum.  IMec  est  nccesse  ani- 
madvertere, maximas  noxas  ab  aquarum 
stagnantium  effluviis,  a corporum  putre- 
dine , a fodinis  adduci.  Ventus  quivis  vio- 
lentior nocet.  Caeterum  ventorum  vis  a 
multiplicibus  adiunctis  eruenda  : praeser- 
tim autem  a temperie,  siccitate  ,vel  lru- 
miditate,  ac  denique  a principiis,  quibus 
vehiculo  esse  possunt. 

Musices  utilitatem  inferius  videbimus. 
Interea  nobis  erit  animadvertendum,  vc- 
liementissimos  fragores  aures  perstringere. 
Sub  tormentorum  bellicorum  displosionem 
sanguis  cx  auribus  erumpit,  auditus  ob- 
tunditur, ac  demum  surditas  et  ipsa  con- 
sequitur. 

Recensitis  proprietatibus  aeris,  cius- 
que  in  animalem  oeconomiam  actione  , 
tradenda  modo  praecepta  , ne  ullum  ab 
atinosphaera  detrimentum  patiaris.  Ac 
protinus  danda  est  opera,  ut  numquam 
subitis,  ac  maximis  gravitatis  atinosphac- 


ricae  mutationibus  te  obiectes.  Quod  si 
necessitas  iubeat  , ut  sublimis  montis 
petas  cacumina  , moram  ad  intervalla 
nectere  iuvabit.  Areonautas  vero  admi- 
rari , non  imitari  te  decet.  A solis  occasu, 
quo  maxime  tempore  atrnosphaera  humi- 
ditalc  imbui  solet,  diligentius  ab  aeris 
iniuriis  praecavendum.  Multo  vespere  ne 
secus  fluviorum  littora  deambula.  Loca  , 
in  quibus  aquae  stagnent  immotae,  vel 
pigrae  moveantur  ( quod  praesertim  in 
regionibus  argillosis  contingit),  caute 
fugienda.  Si  humidQaeri  adsueveris,  ne 
extemplo  ad  siccissimum  prodeas.  Per  ae- 
statem non  diutius  sub  sole  manendum  : 
si  autem  prae  necessitate  manendum,  ca- 
put ab  aestu  defensandum.  Si  umbram 
petere  cupieris,  quo  .amabile  captes  fri- 
gus, cave,  ne  sub  arbore  moreris,  quae 
gravius  spiret.  Praesertim  autem  umbra 
ducitur  noxia , quam  iuglans  regia  praer 
stat.  Aer  sit  liber,  nec  herba  , cui  accu- 
bas, humescat.  Per  acerrimam  hyemem 
corpus  a nimio  frigore  tutandum.  Ad  sae- 
vissimi frigoris  iniurias  arcendas  non  il- 
lico  ad  ignem  accedere,  aut  ingredi  hy- 


pochauslum  oportet.  Laudabilius  contra 
est  corpus  motu  exercere.  Subitae  atmo- 
sphaericae  temperiei  mutationes  sedulo 
declinandae.  Quamobrem  non  subito  ex 
cubiculo  calidiori  in  frigidiorem  aerem 
prodire  decuerit,  aut  saltem  aptis  in- 
dumentis corpus  a frigore  custodiendum. 
Inter  procellam  domi  inane,  fenestris  oc- 
clusis , aut  saltem  non  iis  simul  apertis  , 
quae  sibi  opponuntur:  si  sub  dio  tempe- 
stas te  corripuerit,  non  praeceps  ca- 
pienda fuga  , neque  sub  celsioribus  arbo- 
ribus manendum,  ne  infeliciter  de  caelo 
tangaris. 

Aerem  cubiculi  frequenter  renova  , re- 
seratis fenestris  , quae  salubribus  ventis 
aditum  praebent,  luvat  ignem  accendere , 
tum  ad  leniendum  frigus,  tum  et  ad  aerem 
renovandum:  at  cavendum,  ne  carbo  con- 
clusis in  locis  comburatur : inde  enim 
acidum  carbonicum  evolveretur,  etatmo- 
spbaericus  aer  oxygenio  spoliaretur.  Ae- 
rem miasmaticis  emanationibus  pollutum 
non  aromaticis  suffitibus,  quibus  magis 
adhuc  inquinaretur,  sed  vel  aceto,  vel 
acido  ni  trico  , vel  clilorio  emendare  prae- 


stiterit.  Tali  consilio  acetum  phialae  in- 
ditum candentibus  carbonibus  commit- 
te: vel  nitro  depurgato  acidum  sulphuri- 
cum  affunde,  vel  demum  mixtioni  ex  sale 
communi,  etoxydo  nigro  magnesii  idem 
acidum  adiice. 

Ea  loca,  in  quibus  mustum  fermentescit, 
ne  petas.  Si  violentior  spiraverat  ventus  , 
domi,  si  in  tua  potestate  fuerit,  mane:  si 
contra  egrediendi  necessitas  incumbat,  os 
vela:  te  aversum  flanti  vento  oppone:  mo- 
ras nullibi  recte  : densioribus  vestibus 
utitor.  A violentiori  quovis  strepitu  de- 
clina. Regio,  quam  inhabitas , sit  edita, 
ct salubris.  Domus  tua,  si  ita  placet,  sit 
splendida:  at  magnificentia  incolumitati 
non  obsit.  Fenestras  habeat  cum  multas, 
tum  amplas.  Amoenum  viridarium  adiun- 
ctum  exhibeat.  Recens  aedificata  , vel  re- 
cens dealbata  rion  incolatur.  Flores,  vel 
aromaticas  substantias  illic  non  asserva  , 
ubi  obdormis.  DuctorFranklinianusaedes 
a fulmiuc  tueatur.  Quanto  demum  fre- 
quentius licuerit , rusticare. 

Ad  circumfusa  lucem  quoque  referas. 
Merito  ipsam  tamquam  universi  spiri- 

tum  habeas.  Decedente  dio,  folia,  floresque 
se  contraliunt  : adventante  aurora,  re- 
gnum vegetabile  ad  novam  perinde  resti- 
tui vitam  videtur.  Stirpes  eiusdem  speciei 
fructus  non  aeque  sapidos  ferunt  pro  va- 
rio, sub  quo  succrescunt,  caclo.  Immo 
eadem  in  regione,  eodem  in  horto  quae 
plantae  diuturniori  gaudent  sole  , fructus 
multo  sapidiores  suppeditant.  Plantam  in 
obscuro  cubiculo  colloca,  ubi  opportuna 
vigeat  temperies  , et  aer  puritate  praecel- 
lat : mox  pallescet , vitiosisque  succis  re- 
dundabit. Nec  minus  evidens  est  lucis  in 
animantia , ac  praesertim  in  hominem  po- 
testas. Animantia  , quae  torridam  zonam 
inhabitant,  clegantioribus  coloribus  or- 
nantur. Mortales  autem  pro  vario,  cui 
subsunt,  caelo  varium  colorem  praesefe- 
runt,  qui  merito  a lucis  influxu  deducitur. 
Siscquior  sexus  tantopere  debilis , prae- 
sertim in  urbibus,  est,  ne  unam  nativam 
debilitatem  incuses  : plurimum  detur  stu- 
dio , quo  ad  male  aestimatam  venustatem 
conservandam  non  dubitat  astri  cuncta 
vivificantis  favores  non  modo  negligere, 
sed  et  sedulo  declinare.  Neque  alia  est 

caussa , quamobrem  qui  sancto  musarum 
ardore  inflammati  noctes  inter  doctas 
chartas  exigunt  effoeti  languescant. 

Quae  cum  ita  sint,  luce  quanto  frequen- 
tius licet  perfluere  , ut  corporis  firmita- 
tem tuearis.  Nonnulla  interim  monenda. 
Numquam  c tenebroso  cubiculo  derepente 
in  coruscantem  lucem  decet  prodire.  Si  in 
vividiori  luce  versari  debueris  , viridibus, 
aut  caeruleis,  quae  nunc  praeferri  solent, 
vitris  oculi  defensandi.  Quod  maxime  ne- 
cessarium, si  Ophthalmia  laboraveris.  Au- 
laea viridia , vel  caerulea  caeteris  praefe- 
renda , quum  hisce  coloribus , quos  na- 
tura tam  large  diffundit,  oculus  quam- 
maxime  delectari  videatur.  Ideo  Romani 
senatus  aedes  in  summo  colle  sitas  volue- 
re, ut  Patres  patriae  de  Republica  con- 
sultantes sapientissima  consilia  a luce  ca- 
pesserent. Neque  reticendum  , in  commu- 
ni laetitia  semper  fuisse  usitatum  noctem 
funalibus  vincere,  et  per  amoenam  caeli 
serenitatem  nos  esse  multo  alacriores. 

Certamen  est  inter  philosophos , num 
sydera  praeter  lucem,  quam  lute  diffun- 
dunt, aliquam  aliam  in  mortales  pote- 

sta  te  m exerceant.  Qua  quidem  in  re  alii 
in  alias  sententias  distrahuntur.  Sunt 
enim  qui  astrorum  in  hominem  impe- 
rium ultra  fas  exaggerantes  asserere  non 
dubitarunt,  varias  animorum  proclivitates, 
ingenia  varia  a planeta  , qui  nascentes 
excepit,  potentia  promanare.  Plura  im- 
mo  contendunt : namque  privatas  civium 
fortunas,  imperiorumque  fata  ah  astris 
regi  aiunt,  et  vi  ineluctabili  gubernari. 
Alii  vero  haud  percipientes,  qui  fieri  pos- 
sit, ut  ulla  societas  inter  sydera  immenso 
intervallo  semota , nostrumque  orbem  in- 
tercedat , quod  priores  tamquam  i'atuin 
habent  ^ palam  negant , ac  veluti  anilem 
fabellam  traducunt.  Alii  denique  nec  su- 
perstitiosi, nec  increduli,  non  praepropere 
aliquid  negantes,  proptereaquod  facilis  ex- 
plicatio nequaquam  obversatur,  veritatem 
pluris,  quam  gloriolam  , aestimantes,  sy- 
derum  in  humana  corpora  influxum  con- 
cedunt, tametsi  intra  aequos  limites  coer- 
cendum esse  fateantur.  Profecto  neminem 
fugit,  aerem  variam  temperiei,  siccitatis  , 
humiditatis  , electricitatis  conditionem 
pro  vario  lunae  , solisque  positu  prae- 

seferrc.  Quis  autem  aeris  ia  hominem 
potestatem  esse  maximam  neget  ? 

Quae  tamen  de  astrorum  in  animos  in- 
fluxu tradita  fuere,  tuam,  Aemili  mi, 
securitatem  ne  turbent.  Plerumque  aliae 
morbosae  causae  accedere  debent,  ut  sa- 
nitas laedatur.  Quod  vero  spectat  ad  va- 
rias aeris  conditiones  , quae  a lunae,  so- 
lisque potentia  adducuntur,  ea  tenenda, 
quae  superius  de  atmosphaera  praecepi- 
mus. De  circumfusis  iam  satis  : pergamus 
modo  ad  ea , quae  corpori  applicantur. 
Quo  spectant  vestes  , cosmetica  , balnea,  et 
alia,  quae  ad  servandam  corporis  mun- 
ditiem usurpantur. 

Festivum  profecto  est  animo  reputare, 
quam  multae  , quam  variae,  quam  absur- 
dae vestium  formae  pervaria  tempora  vi- 
guerint. Neque  nccesse  est  varia  simul 
saecula  comparare  : saepius  euim  intra 
annum  complures  vicissitudines  celerri- 
me se  se  excipiunt.  Austerus  philosophus 
instabilem  mortalium  animum  obiurgat , 
vel  ridens  insectatur.  Quum  autem  nul- 
lum par  malo  remedium  in  promptu  su- 
beat, danda  saltem  est  opera,  ut  noxas 

amoveamus  , quae  ex  improvido  vestium 
usu  prodire  queunt.  lamvero  in  vestibus 
considerare  oportet  materiem  , colorem  , 
formam,  quantitatem,  munditiem. 

Indusia  lanea  , aut  serica  caloricum 
cohibent;  idcirco  servant  calorem.  Idem 
dc  pellibus  dicas,  ac  de  vestibus  ex  pilis 
contextis.  Accedit,  quod  huiusmodi  sub- 
stantiae idioelectricac  sint , adeoque  ele- 
ctricitatem  ciere  valeant , praesertim  si 
cuti  applicentur.  Ex  adverso  indusia 
cannabina  , linea,  ex  gossypio  caloricum 
deferunt.  At  priora  id  habent  incom- 
modi , quod  humiditatein  absorbeant  , 
perspiratione  cutanea  imbuantur,  quam 
aegre  dimittunt  , ac  denique  principia 
contagiosa  tenaciter  coerceant. 

Plurimum  autem  interest  vestium  co- 
lorem attendere.  Nigrae  caloricum  facile 
absorbent,  facile  transmittunt.  Quae  mi- 
nus obscuro  colore  tinguntur,  eo  magis 
caloricum  reflectunt,  et  cohibent. 

Vestes  arctiores  gravissima  afferunt  de- 
trimenta: sanguinis  circuitionem  impe- 
diunt, ac  turbant,  motuum  libertatem 
adimunt,  ac  demum  membra  distorquent. 

Maxime  autem  nocent  collare,  lisracula 
perones , ocreae , calcei , ubi  arctioi-a 
fuerint.  Quantitas  ea  esse  debet , quae 
corpus  ab  aeriori  frigore  tueatur,  non 
tamen  obruat.  Laudandum  immo  est  a 
pueritia  corpus  sensim  frigore,  omnibus- 
que  tempestatum  iniuriis  indurare. 

Maxima  demum  ratio  munditiei  ve- 
stium habenda.  Perspiratio  eas  permeat, 
et  oleoso  quodam  humore  imbuit.  Quo- 
circa si  identidem  non  mutentur  quae 
cuti  applicantur,  exhalatio  perturbatur, 
et  foetidae  emanationes  ex  vitiato  per- 
spicabili erumpunt. 

De  vestibus  haec  habe.  Laneas  cuti 
non  applica  , nisi  cura  rheumaticis  af- 
fectionibus sis  obnoxius.  Per  hyemem 
laneae  conveniunt:  per  aestatem  lineae: 
vere,  et  autumno  nunc  hae,  nunc  il- 
lae, prout  varia  est  atmosphaerm  tem- 
peries. Cavendum  autem,  ne  adventante 
vere , ocius  vestes  leviores  induantur. 
Quum  enim  haec  anni  tempestas  crebris 
vicibus  subsit,  metus  est,  ne  rheumatismi, 
catarrhi , vel  aliae  inflammatoriae  affe- 
ctiones oriantur.  Vestes  obscuriori  colore 


donatae  liyeme;  ad  albidum  vergentes 
aestate  opportuniores  habentur.  Vestium 
quantitas  temperiei  atmospliaericae  ac- 
commodanda. Caeterum  ea  tenenda,  quae 
superius  de  indusiorum  materie  praece- 
pimus. Quod  ad  formam  attinet , non 
equidem  posco,  ut  a consuetudine  omni- 
no deflectas.  In  iis  enim,  quae  neque  va- 
letudini, neque  moribus  officiunt,  alieno 
potius,  quam  nostro  arbitrio  indulgen- 
dum.  At  vero  si  mos  iusserit  quae  noci- 
tura videantur,  prudentis  est  aspernari. 
Quocirca  improbandae  sunt  vestes,  quae 
utpotc  arctiores  motuum  libertatem  impe- 
diunt. Munditiem  diligentissime  serva. 
Quae  cuti  adhaerent  frequenter  muta. 
Illud  demum  attende,  ut,  si  te  forte  imber 
oppresserit,  quantocius  humidas  vestes 
deponas , siccasque  induas. 

Praestandi , et  illiciendi  cupido  cosme- 
tica excogitavit.  Persarum  reges,  ac  pro- 
ceres faciem  variis  coloribus  pingebant, 
quo  maiorem  vulgi  admirationem  sibi 
conciliarent.  Quo  tempore  Romani  vir- 
tutis maiorum  iramemores  inhonesto  otio 
marcescebant . omnem  operam  dabant , ut 

jiovis  in  dies  inventis  illecebris  enervata 
corpora  ad  libidinem  provocarent.  Se- 
quior  autem  sexus,  et  ii,  qui  plus  femi- 
nae, quam  viri,  omne  ingenium  in  cura 
corpoxis  collocant,  omni  aevo  cosmetico- 
rum artem  enixis  studiis  promoverunt. 
Talia,  Aemili  mi  , te  nimiopere  dede- 
cent. Sed  et  infelices  libidinis  servi  vehe- 
menter errant.  Etenim  cosmetica , quae 
oxydis  metallicis,  uti  plumbeis,  mercu- 
rialibus , bismuticis,  et  alumine  conflan- 
tur, fugitivas  florentis  aetatis  veneres  de- 
turpant, et  gravissimis  cutis  affectionibus 
occasionexn  praebent.  Te  autem  decet 
puris  aquis  corpus  mundare.  Si  quod  ta- 
men addere  cupias,  emulsivae  substantiae 
opportunae  censentur.  Sic  tuae  iuventu- 
tis  lepos  maius  a virtute  decus  habebit. 

Ad  tuendam  valetudinem,  roburque 
conciliandum  balnea  maximopere  confe- 
runt. Balneorum  usus  antiquissimus.  Ae- 
gyptii , Persae , Graeci  cum  ad  instauran- 
das vires  , tum  ad  multiplices  morbos  de- 
bellandos balneis  frequenter  utebantur. 
Romani  publica  balnea  magnificentia  ip- 
sis vere  digna  instituerant. 

Iamvero  balnea  variam  denominatio- 
nem liabucre,  prout  vel  totum  corpus, 
praeter  caput,  vel  aliqua  tantummodo  cor- 
poris pars  balneo  mersatur.  Si  primum, 
universale  vocatur : sivero  alterum,  par- 
tiale. Posterius  in  varias  species  tribui- 
tur , prout  variae  partes  in  aquam  mer- 
guntur. Balneum  manuum , manuluviuin ; 
pedum,  pcdiluviura;  medii  corporis  in- 
ferioris, semi  cupiura  dicitur.  Si  aqua 
guttatim  affundatur,  stillicidium,  vel  em- 
brochationem  vocant.  Maxime  vero  bal- 
neorum temperies  attendenda.  Balnea  per- 
calida  ultra  vigesimum  quartum  ther- 
jnometri  Rbeaumuriani  gradum  evellun- 
tur: calida  inter  vigesimum,  et  vigesi- 
mum quartum  consistunt  : subfrigida 

inter  duodecimum,  et  vigesimum:  frigi- 
da denique  infra  duodecimum. 

Multae  sunt  controversiae  circa  balneo- 
rum variam  temperiem  exhibentium  effec- 
tum. Nostrum  non  fuerit  omnia  argumen- 
ta singillatim  expendere,  quae  sunt  ab 
Auctoribus  agitata.  Nos  in  eo  dumtaxat 
consistemus,  ut  ex  effectibus  obviis  proba- 
biliora decernamus.  A baluco  tepido  exor- 

tardatur: si  quando  celeratur,  id  inter  ini- 
tia animadvex-titur,  quod  quidem  subitae 
aquae  in  cutem  actioni  tribuitur;  respi- 
ratio et.  ipsa  rarior  evadit:  copiosae  excer- 
nuntur  urinae  : languor,  non  ille  tamen 
molestus , coiqxus  occupat.  Quae  quidem 
omnia  relaxantem  tepentium  balneorum 
facultatem  evincunt. 

Similia  a balneis  vaporum  contingunt. 
Cox-poris  habitus  laxatur,  moxque  sudor 
erumpit. 

A calidiori  balneo  vitae  vires  primum 
augentur : at  paullo  post  prae  validiore  sti- 
mulo perturbationes  nascuntur.  Rubet  cu- 
tis, praecipue  facies : arteriae  carotides , ac 
temporales  cx-ebrius  micant:  anxietas  ori- 
tur : vertigines  sequuntur:  festinat  pul- 
sus: copiosus  sudor  prolectatur. 

Multo  autem  obscurior  est  actio  frigido- 
rum balneorum.  Alii  roborare  autumant: 
alii  vero  debilitare.  Priores  animadvertuxxt, 
Spartiates  olim  frigidis  uti  balneis  con- 
suevisse : Augustum  hepatis  obstructione 
laborantem  ab  Antonio  Musa  frigidorum 
ope  balneorum  fuisse  sanatum  : morbos  a 

debilitate  productos  iisdem  saepenumero 
fauste  curari.  Talia  tamen  ea  non  sunt, 
quae  nos  ab  aliorum  opinione  avertant. 
Etenim  frigus . uti  superius  innuimus,  est. 
stimuli  defectus:  stimuli  vero  defectus  ro- 
borare non  potest.  Neque  tamen  negamus, 
frigidae  aquae  actionem,  quae  tamen  diu- 
turnior non  fuerit  , posse  stimuli  vices 
praestare,  propterea  quod  systema  nerveum 
subito,  ac  valide  movet.  Pudor,  metus , ter- 
ror non  semel  in  morbis  a debilitate  ma- 
nantibus utilitatem  attulere  . Dicasne,  ro- 
borare ?Non  ita.  Systema  nerveum  tantum 
movent,  et,  ut  ita  dicam,  excutiunt:  at 
effectus  fugacissimus  est,  nisi  alia  acce- 
dant , quae  roboranti  donentur  facultate. 
Nobis  Europaeis  per  intemeratam  vale- 
tudinem magis  conveniunt  tepida  bal- 
nea. Si  quis  autem  a pueritia  subitis  tem- 
periei balneorum  mutationibus  se  objectet, 
non  improbamus:  sic  enim  sensim  corpus 
induratur.  Non  statim  a pastu  suscipere 
balneum  decet:  non  diuturniorem  ineo 
moram  ducere  : ut  ilius  balneum  est,  si  cor- 
pus per  aquam  dimoveatur,  simulque  cutis 
leniter  confricetur.  Quamobrem  natati* 
maxime  qlilis  : de  qua  inferius. 

Nos,  qui  linea,  et  cannabina  cuti  ap- 
plicamus, non  adeo  balneis,  uti  vete- 
res, egemus.  Vtile  tamen  fuerit  identidem 
universalia  balnea  suscipere:  frequentius 
autem  partialia:  maxime  pediluvia  : pe- 
des enim  facilius  sordescunt.  Singulis 
vero  diebus  simula tque  e lecto  surrexeris, 
jnanus , et  faciem  ablues  aqua  frigida : per 
hyemem  acriorem  vix  tepida  : laudabilius 
ages,  si  et  frigida  utaris,  modo  tamen  a 
teneris  adsueveris.  Iuvat  quoque  bis  , ter- 
ve  in  mense  calida  aqua  caput  ab  ungui- 
ne, quo  obducitur,  abstergere  : praesertim 
si  caput  unguentis  colas. 

Iain  ad  ea  progredimur,  quae  ad  rectum 
alimentorum  usum  attinent.  Ac  protinus 
animadvertimus,  in  alimentis  considerari 
oportere  naturam,  quantitatem,  praepa- 
rationem, ac  sumendi  tempus.  Quod  ad 
naturam,  in  animalia,  et  vegetabilia  di- 
stinguimus. Quaesitum  est,  utrum  homo 
suapte  natura  sit  pbytivorus , an  sarco- 
phagus. Otiosa  profecto  disputatio.  Nemo, 
nisi  sententiarum  novitate  aliquid  glorio- 
lae affectet,  crediderit,  naturam  ciborum 
animalium  usum  vetuisse. 

Altera  vero  controversia  solet  agitari , 
utrum  scilicet  victus  vegetabilis  sit  animali 
praeferendus,  an  contra.  Quae  quidem  di- 
rimi nequit:  etenim  variis  singulorum 
adiunctis  cibum  iuvat  accommodai-e.  Ple- 
rumque constituere  licet:  i.°  alimenta  ve- 
getabilia iis  esse  opportuna  , qui  valido 
sunt  ventriculo,  ac  duris  laboribus  corpus 
exercent:  ex  adverso  victum  animalem  iis 
fore  necessarium  , qui  aegre  concoquunt, 
et  ad  senium  vergunt:  2.0  cibos  vegetabi- 
les esse  laudabiles  per  vernalem  anni  tem- 
pestatem: 3 ° utile  plerumque  fore  alimenta 
animalia,  et  vegetabilia  simul  commiscere, 
aut,  si  mavis,  alternare. 

Hygienes  scriptores  singula  alimento- 
rum genera  percensent,  ac  de  omnibus 
quaedam  tradunt  praecepta.  Equidem  pau- 
cis ea  complectar,  quae  tibi  scitu  necessa- 
ria existimo.  Frumentaceorum  usus  longe 
latissimus.  Panis  triticeus  salubrem  cibum 
suppeditat.  Oportet  vero , ut  triticum,  quo 
panis  conficitur,  sit  maturum,  siccum,  ac 
mundum  : farina  probe  fermentescat:  de 
mumque  panis  recte  coquatur.  Optimus  est 
panis  , qui  ex  flore  farinae  componitur. 

Furfuraceus  minus  sapit,  malignius  nutrit. 
Vtilis  tamen  est,  ubi  alvus  segnescat.  Pa- 
nis  parum  coctus  stomachum  gravat  : mi- 
nus coctus  durior  evadit,  minus  alit , al- 
vum adstringit:  rccentior,  et  calidus  si- 
tim, et  flatus  inducit : nimium  vetustus, 
ingratus  Gt,  et  mucidus :biduanus, vel  tri- 
duanus commendatur. 

Nihil  dicam  de  pane  secalino,  hordea- 
ceo, miliaceo,  aut  ex  zea-mays,  quo  apud 
nos  ii  tantum  utuntur,  quibus  res  domi 
angustissima  est.  Dicam  vero  de  iis,  quae 
proceres  pani  addere  solent,  ut  palatum 
iam  vulgaribus  saporibus  difficile  novis 
solentur  lenociniis.  Bellaria  habenda  sunt 
tamquam  venena:  iucunda  illa  quidem,  at 
non  ideo  minus  infensa.  Verum  severior 
fortasse  sententia  est:  coercebo  igitur:  ab 
eorum  abusu  prudenter  cave.  Moderatus 
labor  cibi  appetitum  excitet : non  irrita- 
menta insidiosa  manu  parata. 

Oryza,  zea-mays,  solanum  tuberosum 
cum  grate  sapiunt,  tum  egregie  nutriunt. 

Non  frequentius  leguminibus  utendum, 
praesertim  si  debili  ventriculo  fueris:  ma- 
gnam enim  aeriformis  fluidi  copiam  in  in- 
testinis eyolyunt.  B 3 

Olera  iucundo  sapore  donantur.  Eorum 
autem  actio  varia.  Spinacea  oleracea,  atri- 
plex hortensis , beta  tum  cicla  , tum  vul- 
garis alvum  emolliunt.  Variae  brassicae 
species  alvum,  et  urinam  incitant.  Folia  le- 
pidii sativi,  et  sysymbrii  nasturtii  adstrin- 
gunt.  Oxalis  acctosella , rumex  acetosa  , 
lactuca  sativa , cichorium  endivia  refri- 
gerant. Apium  graveolens,  et  pctroselinum, 
asparagi  olficinalis  , et  humuli  lupuli  tu  - 
riones  nutriunt,  leniter  stimulant , uri- 
nasque proliciunt.  Fructus,  quos  edunt 
cucumer  sativum,  solanum  melongena , et 
cucurbita  pepo  facile  concoquuntur,  al- 
Tum  laxant,  lotia  cient.  Radices  raphani 
sativi,  raphani  armoraceae,  brassicae  ra- 
pae , betae  vulgaris  , dauci  carotac  idem 
praestant. 

Fructuum  usus  frequentissimus  est:  ac 
mensa  perinde  manca  videtur  , si  nulli 
praesto  sint  fructus.  Tales  porro  distingui 
solent  in  acidos  , acidos  dulces  , aqueos 
dulces,  austeros,  et  oleosos.  Qui  aestate  ad 
maturitatem  perducuntur,  nec  diu  servari 
queunt,  vocantur  temporarii,  graecis  ho- 
raei. Fructus  aeidi  refrigerant.  Huc  alti- 

nent  fructus  citri  medicae  , mali  limonii , 
pruni  cerasi  acidi,  baccae  berberis  vulga- 
ris, ribcsii  albi , ac  rubri.  Fructus  acidi 
dulces  nutriunt,  refrigerant,  laxant.  Ta- 
libus acccnsehtur  fructus  citri  aurantii 
dulcis,  pyri  mali , pyri  communis  , pruni 
domesticae , cerasi  dulcis , baccae  rubi 
idaei,  drupae  pruni  ax-meniacae,  amygdali 
persicae,  fragariae  vescae.  Fructus  aquei 
dulces  magis  refrigerant , ac  laxant.  Huc 
spectant  fructus  cucumeris  melonis,  cu- 
curbitae cilrulli,  ficus  caricae.  Austeri  ad- 
stringenti  donantur  facultate.  Eiusmodi 
sunt,  qi-Joe  edunt p unica  granatum  , pyrus 
cydonia,  cornus  mascula  , crategus  azaro- 
lus,  olea  curopaea,  mespilus  germanica. 
Oleosi  denique  fructus  egregie  nutriunt, 
Inter  cos  primas  sibi  vindicant  nuclei 
sjmygdali  communis  dulcis,  coryli  avella- 
nae, iuglandis  regiae. 

Fungi  grate  quidem  sapiunt,  satisque 
alunt:  at  cibum  ancipitein  praestant.  Va- 
ria tradita  signa,  quibus  noxii  fungi  di- 
gnoscantur. Frequentius  lamella  ferrea  , 
aut  cuprea  in  aquam  demersa  servatur,  in 
qua  fungi  decoquantur  Si  atrum  metalla 

coloretri  acquirant,  perniciosi  censentur. 
Indicio  tamen  omnem  fidem  ne  praesta. 
Satius  est  aliquid  fungorum  , qui  incocti 
iain  fuerint,  cani  praebere,  ut  inde  eorum 
indoles  eruatur.  Nosse  interea  iuvat  fun- 
gos , qui  salubriores  aestimantur.  Sunt 
vero  agaricus  campestris  , deliciosus,  can- 
tarellus  , lactifluus  , clavaria  coralloides  , 
phallus  esculentus  , lycoperdon  tuber. 

Hactenus  de  esculentis  vegetabilibus  : 
transeundum  modo  ad  ea  , quae  ex  ani- 
mali regno  petuntur.  Primum  venit  lac. 
Varia  eius  est  actio,  prout  ex  vario  ani- 
mante emungitur.  Nihil  dicam  dgJlacte  hu- 
mano: quod  quidem  alimentum  infanti  ac- 
commodatum praebet,  non  vero  adultis, 
nisi  quum  phthisi  laborent:  nihil  de  lacte 
asinino,  quod  tabidis  quoque  praescribi- 
tur. Nostrum  vero  fuerit  de  iis  lactis  spe- 
ciebuo  agere,  quae  ad  alimentum  usurpan- 
tur. Lac  vaccinum  frequentiori  usu  venit: 
egregie  nutrit,  et  grate  sapit.  Caprilium, 
et  ovillum  crassius  est,  atque  stomachum 
onerat.  Ex  lacte  praesertim  vaccino  eruun- 
tur butyrum,  ct  caseus,  quae  miram  cibis 
gratiam  conciliant.  Nocent  lainen  , si  in- 
temperanter assumantur. 

Ova  abunde  alunt,  et  facile  digeruntur: 
modo  recentia  sint,  ac  tremula  capian- 
tur. Vetusta  ventriculi  pondus  , intestino- 
rum inflationes  adducunt,  alvumque  sol- 
licitant. Multis  moris  est  vitellum  ovi  diu 
subactum  cofieae  infuso  adsociare.  Fre- 
quentissimus  quoque  est  usus  potionis , 
quae  paratur  ovi  vitello  cum  vino  albo,  et 
saccharo  incocto.  Quae  quidem  alimenti 
genera  laudanda. 

Edulia  , quae  superius  recensuimus,  a 
vivis  animantibus  suppeditantur. Nunc  di- 
camus de  carnibus.  In  hisce  expendere  iu- 
vat  speciem  animantis,  a quo  desumuntur, 
aetatem,  ac  denique  partem  corporis.  Ac 
primum  mammalium  carnes  distinguen- 
dae, prout  cicura  sunt,  aut  fera.  Posterio- 
rum carnes  validiores  ventriculi  vires  ex- 
postulare censentur.  Cicuruin  vero  carnes 
sunt  multo  usitatiores.  IKibula  sapida  est, 
digestuque  facillima.  Non  valdopere  cedit 
ovilla.  Caprilia  aegre  subigitur,  nec  grate 
sapit.  Suilla  pinguis  , ac  sapida  est,  ac  fa- 
cile concoquitur ; jit  ex  femella  non  de- 
sumenda : etenim  Ingrate  sapit,  alvumque 
movet.  Multa  ex  suilla  praeparantur,  quae 

parce  usurpata  optimum  alimentum  exhi- 
bent. 

Aves,  quae  frugibus  vescuntur,  alimen- 
tum praestant  salubre.  Inter  avium  carnes 
praeferuntur  quas  praebent  alauda  vulga- 
ris , fringilla  carduelis,  columba  domesti- 
ca , phasianus  gallus,  tetrao  perdrix , tur- 
dus viscivorus  , scolopax  rusticula  , scolo- 
pax gallinago. 

Pisces  nutrimentum  suppeditant,  quod 
eutaneam perspirationem  imminuere  cen- 
setur. Hinc  cutaneae  affectiones  , quibus 
ichthyopliagi  populi  corripi  consuevisse 
traduntur.  Neque  tamen  omnis  piscium 
usus  improbandus  , modo  sit  parcus.  Non 
autem  omnium  piscium  carnes  eodem  nu- 
mero habendae.  Merito  laudantur  perca 
fluvidtilis,  salmo  thymallus,  salmo  trutta  , 
muracna  anguilla  , cyprinus  carpio,  cy- 
prinus tinca  , gadus  lotus,  gadus  mo- 
rhua  recens  , nicrlangius  , clupea  sprattus , 
seu  sardina  , scomber  tymnus  , acipenser 
sturio. 

Amphibiorum  classis  geminas  offert 
species  , quarum  ustis  satis  est  frequens. 
Sunt  autem  testudo,  ct  rana.  lusculum 


35 

dant  nutriens,  leniterque  stimulans.  Ple- 
rumque non  sani  co  utuntur;  at  utile  ta- 
bidis ducitur. 

Ex  insectis  cancri  genus  ad  paranda  iu- 
scula  usurpatur. 

Vermes  denique  unicam  fere  speciem 
esculentam  offerunt:  scilicet  ostream  edu- 
lem. Eximium  alimenti  genus , nutriens^ 
sapidum.  Ab  ea  tamen  abstinendum  quo 
tempore  ova  excludit,  proptereaquod  vi- 
rosam pene  naturam  adipisci  videtur. 

Interim  animal  , cuius  carnes  in  usum 
cessurae  sunt,  nec  annosius  sit,  nec  tene- 
rius. Si  primum,  sunt  tenaces,  ac  durae  : 
si  alterum,  pinguiores,  minusque  nu- 
trientes. Quo  tempore  animalia  veneri 
indulgcnt,  carnes  praebent  halitu  graves, 
et  insalubres.  Quae  ab  omni  exercitio 
amoventur,  quo  promptius  pinguescant, 
carnes  habent  digestu  difficiles.  Eorum 
autem  , quae  laboribus  exhausta  fuere, 
carnes  coriaceae  sunt,  et  nutritiis  prin- 
cipiis destitutae.  Quo  laudabiliori  vi- 
ctu usa  sunt  animantia , co  meliores 
quoque  carnes  largiuntur.  Quae  morbo 
interempta  sunt  ( nisi  vi  productus,  bre- 
visque fuerit  ) expungantur. 

Ratio  et  habenda  partium  , quae  in  vi- 
ctum deducuntur.  Cerebrum  vituli  tene- 
rum: lingua  optima  : hepar  sapit , ac  nu- 
trit : pulmones  alunt  , at  ventriculum 
gravant:  cor,  renes,  lien  aegre  subigun- 
tur, solisque  humilioris  sortis  hominibus 
eduntur  : ventiiculus  in  frustula  sectus 
permultis  in  deliciis  est. 

Plerique  ciborum  aliquam  praepara- 
tionem desiderant,  quo  et  palato  magis 
arrideant , et  facilius  concoquantur.  Va- 
ria vero  est  praeparandi  ratio.  Quae- 
dam macerantur,  uti  permulta  vegetabi- 
lia, alia  exsiccantur.  Coctio  autem  ma- 
xime facit,  ut  alimenta  facilius  subigan- 
tur. Ea  praesertim  in  carnibus  neces- 
saria. Neque  una  coquendi  methodus  est. 
Etenim  carnes  nunc  elixae  , nunc  frixae  , 
alias  assatae  eduntur.  lura  ex  carne  bu- 
bula, et  gallinacea  frequenti  usu  ve- 
niunt, et  optima  aestimantur.  Ius  can- 
crorum non  paucis  arridet. 

Alimentis  adiungi  solent  condimenta. 
Haec  autem  tribuuntur  in  salina,  dulcia, 
acida  , pinguia  , et  aromatica.  Sal , quod 
iere  solum  usu  venit,  est  sal  marinum» 

Gratiam  cibis  addit,  et  ad  digestionem 
ventriculum  praeparat.  Saccharum,  et 
mei  ad  dulcia  condimenta  referuntur.  Il- 
lud iucundiori  sapore  donatur:  posterius 
nauseosum  est,  alvumque  turbat.  Condi- 
menta acida  refrigerant,  gratumque  sapo- 
rem conciliant.  Huc  praesertim  attinent 
acetum  , succus  citri , limonii , et  auran- 
tii , omphacium  , seu  succus  ex  immaturis 
uvis  expressus.  Pinguia , et  oleosa  ad. 
coquenda  alimenta,  praesertim  animalia, 
adhibentur.  Oleum  cura  aceto  subactum 
oleribus,  velet  animalibus  cibis  affusum 
plerisque  in  deliciis  est.  Veniunt  demum 
aromata  , quae  plurimum  ad  digestionem 
conferunt.  Sed  neque  iis  abutendum , ne 
ventriculi  sensilitas  adsuetudine  obtun- 
datur. Hisce  accensentur  folia  salviae  of- 
ficinalis , apii  petroselini : flores  croci 
officinalis,  anethi  foeniculi , pimpinellae 
anisi:  cortices  citri,  aurantii , limonii: 
sinapis  nigra,  caryophylli  aromatici,  piper 
cubeba  , amomum  zingiber,  nuclei  myri- 
sticae  officinalis. 

Monere  expedit,  alimenta,  praesertim 
acida,  et  pinguia  vasis  cupreis  , ac  plum- 

beis  asservari  non  oportere.  Stannea  non 
carent  noxae  suspicione.  Tutissima  ha- 
bentur argentea:  percommoda  denique  fi- 
ctilia probe  vitreata. 

Alimenta  hactenus  persecuti,  nonnulla 
dicemus  de  potu.  Omnes,  quibus  utimur, 
potiones  revocari  queunt  ad  aquam,  li- 
quores fermentatos,  corumque  producta, 
infusa  aromatica. 

Aqua  saluberrimam  potionem  dat,  modo 
nullo  vitio  inficiatur.  Quo  vero  salubris 
aestimetur,  oportet,  ut  sit  inodora  , insi- 
pida, incolor,  frigida  , levis,  acre  imbuta, 
prompte  legumina  coquat,  linteamina  pro- 
be mundet,  cito  calefiat,  ct  cito  refri- 
geretur , saponem  denique  facile  solvat. 
Aqua  fontana  caeteras  vincit,  modo  pe- 
regrina non  devehat;  sequitur  fluviatilis, 
quae  tamen  turbulenta  non  sit.  Excipit 
putealis  : at  putei  fundus  debet  esse  are- 
nosus. Posterior  reliquis  multo  usitatior. 
Aquae  meteoricac  vix  unquam  ad  potum 
usurpantur.  Quae  mineralibus  sunt  onu- 
stae principiis,  habentur  tamquam  medi- 
camentum, adeoque  sanis  non  opportunae. 
Aqua  maritima  iu  usum  nou  cedit:  quam- 

quam  apta  potui  per  destillationem  evadit. 
Aquae  actio  ct  discrepat  pro  varia,  qua 
donatur,  temperie.  Frigida  salubrior  aesti- 
matur: at  iis  non  laudatur,  qui  debili 
ventriculo  sunt , vel  maxime  aestuant. 
Post  ebullitionem  refrigerata  insipida  est, 
et  insalubris.  Tepida  ventriculum,  et  in- 
testina relaxat:  calidior  irritamentum  sto- 
macho infert. 

Vinum  severior  vetuit  Hallerus:  aliique 
ipsum  secuti  aquam  longe  anteponunt, 
eo  adducti,  quod  Demosthenes,  utcaeteros 
omittamus  , a vino  abstinuerit.  At  nobis 
iuvat.  esse  aequitatis  studiosis.  Vinum  uti- 
que magis  noect , quam  aqua,  si  ipsis  abu- 
tamur: at  neque  existimes,  Demosthenem 
ideo  Graeciae  fulmen  fuisse,  quod  aquam 
potaret;  sunt  enim  alii , qui  Baccho  im- 
pensius indulgentes  cum  in  scientiis,  tum 
in  armis  meritam  sibi  famam  vindicarunt, 
Alexandrum  , ct  Catonem  nominasse  sat 
esto.  Quamobrem  illud  dumtaxat  curan- 
dum, ut  recte  vino  utamur.  Iamvero  in- 
numerae sunt  vini  dilferentiae  pro  varia 
uvarum  indole  , ac  maturitate  , pro  vario, 
sub  quo  succrescunt,  caelo,  pro  varia  fer- 

inentalionis  diuturnitate.  Plerumque  vim» 
rubra  magis  roborant,  quam  alba:  recen- 
tiora  minus  generosa  sunt,  et  incommoda 
debilibus  procreant:  vetusta  longe  optima. 
Sapor  vini  animadversionem  desiderat. 
Vina  autem  distingui  solent  in  dulcia, 
acida,  et  severa.  Dulcia  nutriunt,  exci- 
tant , calefaciunt.  Huc  attinent  tokaicn- 
se,  maderiacum , liispanicum,  malae  ense» 
frontiniacum  , moscatellinum  , lacryma 
chrisli , moschatum  Syracusanum,  quod 
ex  Bonae  Spei  promontorio  ad  nos  adfer- 
tuv.  Acida  sitim  compescunt,  urinas  cient. 
Ad  ea  spectant  rhenanum,  mosulanum.  Se- 
vera demum  valdopere  excitant : idcirco 
caput  facile  tenta nt.  Eiusmodi  sijnt  m&l- 
vaticum , nicaeense,  burgundicum.  Vina 
et  densitate  differunt.  Crassa  saccharo,  ct 
tartaro  abundant:  maxime  nutriunt,  ac 
roborant  ; at  aegre  digeruntur:  idcirco  iis 
dumtaxat  conveniunt,  qui  duris  laboribus 
operam  navant.  Tenuia  minus  quidem' 
alunt,  at  facilius  concoquuntur : ideoque 
iis  commendantur,  qui  parum  corpus  exer- 
cent. Alia  vina  sunt  quodammodo  media: 
quorum  usus  cum  frequentior,  tum  iis  , 
qui  valeant,  magis  commendatus. 

In  vino  illud  maxime  attendendum  ■ 
ne  sit  adulteratum.  Vtplurimum  vitiatur 
oxydis  plumbi , et  alumine.  Primum  di- 
gnoscitur, si  sulphureto  potassae  soluto 
supera  11'u so  vinum  extemplo  flavescat,  mox 
sedimen  atrum  demittat.  Alterum  eruitur, 
si  nitras  mercurii  solutus  affusus  sedimen 
producat,  quod  constet  ex  sulphate  mer- 
curii, et  nitrate  aluminae.  Frequentius  vi- 
na venalia  aqua  diluuntur.  Fraus  saluti 
minime  perniciosa:  quamquam  inulta  esse 
non  debet , proptercaquod  ius  et  ipsa 
laedit. 

Cerovisia  penes  multas  gentes  freqnen- 
tiori  venit  usu,  quam  vinum.  Nos  potio- 
ne per  apstivos  ardores  delectamur.  Modo 
rite  sit  confecta,  eius  usus  haud  improban- 
dus; nutrit  enim,  atque  vires  instaurat. 
Ideo  autem  vino  praestare  dixeris,  quod 
minus  facile  in  temulentiam  coniiciat. 

Sicer  apud  nos  usurpari  non  solet;  cae- 
termn  virtute  ad  cercvisiain  accedit. 

E vino,  eiusque  foecibus,  cerealibus, 
arundine  saoebarifera , ac  nonnullis  fru- 
ctibus destillationis  auxilio  obtinentur 
iiquores  alcoholici  maxime  excitantes,  qui 


variis  nominibus  donantur  pro  varia  sub- 
stantia, cx  qua  eliciuntur.  Huiuacemodi 
potiones  sua  utilitate  non  carent;  at  si  at- 
tendamus, plerumque  in  abusionem  con- 
verti, et  gravissima  inde  mala  promanarc, 
pronum  erit  concludere,  mortales  absque 
noxa  iis  carere  facile  potuisse.  Equidem 
autem  illud  tantum  a te  , Aemili  mi,  po- 
stulo , ut  parce  iis  indulgcas. 

Alcoholicas  potiones  excipiunt  thea, 
codea,  et  cocbolata. 

Infusum  cx  thea  acriter  improbat  Zim- 
mermaunus,  quem  plerique  sequuntur. 
Potus  sudorem  excitat:  nulla  autem  per 
integram  sanitatem  sudoris  prolectandi 
necessitas. 

Infusum  coffeac  alii  maximis  laudibus 
ferunt,  ac  pene  nectari  assimilant:  alii 
contra  noxium  autumant.  Nos  utrisque 
partim  fidem  adhibemus:  putamus  scili- 
cet, coffeam  parce  assumptam  utilem  fore  : 
at  perniciosam,  si  tota  die  (quod  nonnul- 
lis moris  est ) sorbilletur. 

Cocholata  abunde  alit,  blande  excitat, 
gratissime  sapit. 

Non  e re  fuerit  de  innumeris  potioni- 

enim  virtus  ex  substantiis,  quae  aquae 
adduntur , facile  eruitur. 

Iamvero  sat  non  est  optimo  cibo,  pptu- 
que  uti:  nccesse  adlioe  est  recte  ipsis  uti. 
Quamobrem  postquam  de  alimentis,  et 
poculentis  disseruimus,  nonnulla  diaete- 
tica praecepta  addemus. 

Primum  hoc  est,  numquam  in  alimen- 
torum excessu  peccandum.  Quam  multa 
quam  gravia  detrimenta  ab  intemperantia 
manant!  Salutem  pessumdat,  ingenium 
obtundit,  animum  deiicit,  mores  corrum- 
pit. Quo  magis  mensa  tua  ad  Sparlia- 
tum  frugalitatem  accesserit,  eo  laudabi- 
lior. Identidem  mutentur  alimenta  , ut 
Ventriculus  novo  stimulo  sollicitetur.  Vi 
no  utere,  at  parce.  A pastu  colfeam  sor- 
bere poteris;  melius  ages  , siquando  ab- 
stinueris ; cavendum  euiin  , ne  quaevis 
adsuetudo  ineatur.  Cocbolata  ad  ientacu- 
lum  laudatur.  Post  pastum  os  frigida  fo- 
vebis , ut  dentes  mundi  serventur;  hoc 
erit  tuum  dentifricium,  neque  aliud.  Duo 
iu  die  pastus  sufficiunt;  tertius  iuventuli 
conceditur.  Plures  adhuc  requirit  actas  te- 

nerior.  Cocna  sit  parcior.  Ante  pastum, 
et  post  ipsum  ab  omni  animi  contentione  , 
saltem  ad  horam,  abstineatur.  A pastu,  li- 
cet post  tertiam  horam,  non  severis , at  po- 
tius amoenis  studiis  opera  navetur.  Inte- 
rea diaeta  anni  tempestati , temperamento, 
aetati  accommodanda.  Exeunte  autumno  , 
et  hyemali  tempestate  carnes  utiliox^es,  et. 
vinum  sincerum  necessarium  aestimantur. 
At  vere,  eU aestate  victus  vegetabilis  prae- 
ferendus , et  vinum  aqua  debilitandum. 

Victus  vegetabilis,  et  vinum  dilutum 
sanguineis,  ac  biliosis  conveniunt.  Ex 
adverso  melancholicis,  ac  phlegmaticis 
alimenta  nutrientia,  ac  vina  apta  generosa 
ducuntur.  Quae  diximus  de  prioribus,  de 
aetate  iuvenili  intclligantur : quae  autem 
de  alteris  meminimus  , iis  etiam  , qui  in 
virilitate  consistunt,  vel  ad  senectutem 
vergunt,  communia  censentur. 

Ita  animantia  constituta  sunt,  ut  quae- 
dam ad  sui  instaurationem  recipiant;  alia 
vero,  quae  suo  iam  functa  munere  diutius 
in  corpore  absque  noxa  manere  nequeunt 
expellant.  Si  autem  ordo  perturbetur,  mor- 
bus praesto  est.  Videamus  igitur,  quae 


praestanda' sint , ut  excreta , et  retenta  ad 
salutis  normam  sese  habeant. 

Saliva  ad  promovendam  ciborum  dige- 
stionem plurimum  confert  Qui  pessima 
consuetudine  salirvam  continenter  ex- 
creant, eiborum  appetitum  amittunt  , at- 
que contabescunt.  Non  itaque  tales  imi- 
taberis. 

Alvi,  et  urinae  excrctioncs  coercitae 
gravissimas  noxas  attulere.  Ticho  Bra- 
hcus,  retentis  inopportuno  pudore  lotiis, 
interiit.  Idem  de  caeteris  excretionibus 
dicendum.  Si  retenta  urina  incommoda 
parit,  tepidum  balneum  suscipe,  vel  te- 
pentes ventri  fotus  appone.  Segnior  alvus 
laxantibus  cibis  ad  officium  revocetur.  Si 
ii  haud  sufficere  videantur , ad  lenia  pur- 
gantia confugito.  Vberiora  lotia,  et  frc- 
quentior,  aut  liquidior  alvus  aequum  in- 
stantis morbi  metum  iniiciunt.  Licet  au- 
tem inter  initia  apto  regimine  compescere. 
Adiuvant  idoin  vinum,  abstinentia  ab  iis ^ 
quae  laxant,  frictiones  norpox-is^. exerci- 
tium, diutina  in  lectulo  mora  , vestes  eius- 
modi,  quae  corpus  ab  acris  vicissitudini- 
bus defensent. 

Cutaneae perspirationi  maxime  prospi- 
ciendum. Si  nimium  adaucta  fuerit,  tem- 
peranda est  quiete,  levioribus  vestibus, 
vino  aqua  fracto:  segnem  vero  tepidum 
balneuin,  et  frictiones  apte  sollicitant. 

Luxuria  vires  pessundat , animum  labe- 
factat. Quam  multi  ca  peste  pellecti  inge- 
nium, quo  maxime  excellebant,  infeliciter 
amisere!  Quam  multi  in  ipso  aetatis  flore 
absumpti!  Quamobrem  te  vehementer  hor- 
tor, Aemili  mi,  ut  mature  a veneris  il- 
lecebris caveas.  Aetas  tua  procellosa  est; 
multa  te  circumstant  pericula  , quae  qui- 
dem tanto  sunt  ominosiora,  quanto  mi- 
nus comperta.  Ne  sinas,  precor,  te  a 
fallaci  voluptatis  specie  hallucinari : te 
instrue  fortitudine  : sapientia  , atque  reli- 
gio tibi  adsint.  Ita  porro  fiet,  ut  e tot  pe- 
riculis incolumis,  virtute  praeeunto,  feli- 
citatem adsequaris. 

Celsus  scripsit,  ignaviam  coiqms  hebe- 
tare, laborem  confirmare,  illam  maturam 
senectutem  adducere,  hunc  longam  ado- 
lescent iam  reddere.  Veritatem  dignoscen- 
tes legumlatores  varia  corporis  exercitia 
instituerunt.  Lycurgus  sanxit,  ut  Sparlia- 

tcs  adolescentes  statis  diebus  de  robore 
contenderent.  Graeci , et  Romani  cursu 
cestu , luctatione,  pugilatu  , saltatione  sese 
exercebant.  Parthi  non  ante  cibum  liberis 
concedebant,  quam  aliquo  corporis  exerci- 
tio promeruissent.  Proditum  et  est,  Balea- 
rium pueros  non  ante  ientaculo  donatos, 
quam  funda  propositum  panem  attigissent. 
Vetusti  Galli,  teste  Strabone,  iuvenes  otio 
torpentes  verberibus  alliciebant.  Tacitus 
perbibet,  Germanos  suam  in  bellando  glo- 
riam ponere  consuevisse.  Nostri  nunc  mu- 
neris fuerit  de  corporis  exercitationibus 
tamquam  tuendae  valetudinis  praesidio 
disserere. 

Primum  hoc  tene,  coiporis  exercitiis  il- 
lic esse  indulgendum,  ubi  aer  nullis  pravis 
emanationibus  polluatur,  et  moderata 
gaudeat  temperie:  et  corpus  nec  nimiis,  nec 
levioribus  instructum  esse  vestibus  opor- 
tere. Ratio  praeterea  variae,  in  qua  mor- 
tales versari  queunt,  conditionis,  tum  et 
variae  anni  tempestatis  habenda.  Lenes 
dimotiones  infantibus,  lusus  magis  cre- 
bros, quam  validos  motus  inducentes  pue- 
ris: diuturniora,  ac  magis  laboriosa  exer- 

citia  adolescentibus  , moderatus  motus  se- 
nibus accommodantur.  Plurimum  et  dan- 
dum corporis  constitutioni , et  adsuetudi- 
ni.  [uvat  quoque  remissius  corpus  exer- 
cere aestate,  quam  caeleris  anni  tempe- 
statibus. Si  quaeras,  quamdiu  protrahen- 
dum sit  corporis  exercitium,  dicam,  id 
non  posse  facile  definivi : illud  tamen  con- 
stitui potest,  eam  utilem  fore  corporis 
exercitationem,  qua  non  vires  defatigen- 
tur, at  potius  ad  alacriorem  actionem  in- 
citari videantur.  'Ybi  autem  a labore  de- 
stiteris, non  illico  cibum  capies,  at  quieti 
indulgcbis. 

Hactenus  dicta  spectant,  ad  omnia  cor- 
poris exercitia;  nunc  vero  de  singulis  di- 
cendum. 

Prima  venit  ambulatio.  Haec  lenem  cor- 
poris motum  expostulat:  immo  plus  mi- 
nus celeris  esse  potest,  ideoque  omnibus 
corporis  constitutionibus  facile  accommo- 
datur. Ambulatio  autem  laudabilior  erit, 
si  in  aperto  aere  suscipiatur  inter  cantum 
avicularum,  llorumque  amoenitates.  Ita 
enim  liet  , ut  animus  tristes  abigat  cit- 
ras, iucundoque  naturae  spectaculo  re- 

creetur.  Quantam  autem,  Aemili  mi , vo_ 
luptatem  percipies,  si  historiam  natura- 
lem colueris.  Circumvolitantia  insecta 
quorum  tam  inultae  varietates  occurrunt , 
miraberis:  plantas  coram  te  perinde  ge- 
stientes adfaberis  : multigena  fossilia  ad 
suum  quaeque  ordinem  revocabis. 

Cursus  ab  ambulatione  ob  maiorem  ce- 
leritatem differt.  Quamobrem  cursus  iis 
utilis  aestimatur,  qui  validiore  corporis 
constitutione  donantur. 

Neque  minor  utilitas  a saltatione,  vel 
eborea  capitur,  [n  ea  quippe  totius  cor- 
poris partes  exercentur,  atque  utiliter  suc- 
cutiuntur. Aliquis  tamen  in  ducendis  cho- 
reis  modus  esse  debet. 

Vsitata  olim  fuit  luctatio  cum  umbra? 
qua  scilicet  aurae  ictibus  diverberantur. 
Nostra  vero  aetate,  non  modo  iis,  qui  mi- 
litiae animi  adiiciunt,  sed  et  omnibus  ho- 
nesto loco  natis  arridere  solet  armorum 
ars  ludicra,  quae  maximae  est  utilitatis. 

Lenius  exercitii  genus  est  ludus,  quem' 
bitlnrd  Galli  vocant.  In  eo  enim  ambu- 
latio, et  multiplices  corporis  inflexiones 
concurrunt. 


Antiquissimus  est  usus  pilae  , qui  per- 
utilis aestimatur,  pueris  praesertim,  ac 
debilibus:  minimum  enim  virium  expo- 
scit. Follis  vero  iis,  qui  maximo  robore 
pollent , magis  convenire  videtur. 

Valdopere  salutaris  ducitur  venatio. 
Graeci  venationis  inventum  Apollini,  ac 
Dianae  acceptum  retulere.  Persae,  Scy- 
thae, Parthi  plurimum  venatui  sesc  ad- 
dicebant. Cyrum,  et  Darium  venatione 
delectatos  accepimus.  Nec  minus  in  hono- 
re fuit  exercendi  coiporis  ratio  apud 
Graecos , atque  Romanos.  Caesar  trium- 
phans publicam  venationem  instituit. 
Traianus  venatum  habebat  in  deliciis. 
Senatus  locis  venationi  aptis  insignes 
exercituum  duces  donabat.  Nostra  adhuc 
aetate  Reges  solemnes  celebrant  venatio- 
nes. Varia  interea  venandi  ratio.  Etenim 
nunc  pedestris  est,  nunc  equestris,  iam 
retibus,  iam  laqueis  instituitur:  at  usi- 
tatior ea  est,  qua  animantia  ignea  bal- 
lista adsequimur.  Vtilis  quidem  venatio 
est:  at  caveatur  ab  incommodis,  quae  il- 
lam comitantur.  Vcstcssint  laneae.  Calcey 
ab  aqua  non  permeandi,  ocreae,  peronos 

crura  tutentur.  Pileus  sit  albidus.  Ae- 
stuans nec  vestes  depone,  nec  umbram 
pete:  frigidiorem  aquam  ne  bibas.  Do- 
mum redux  siccas  vestes  indue. 

Magnopere  sese  commendat  equitatio. 
Digestioni  favet,  liberiorem  viam  sanguini 
parat,  perspirationem  promovet,  vires 
confirmat.  Persis,  ac  Parthis  maxime  fuit 
familiaris.  Hippocrates,  Galenus,  Syde- 
nhamius  , ut  caeteros  mittamus,  equita- 
tionem cum  iis,  qui  valent,  commendant, 
tum  multis  in  morbis  praecipiunt.  Vt  au- 
tem optatam  ab  equitatione  utilitatem 
percipias  , talibus  attende.  Erecto  trunco, 
et  capite  elato  te  gere:  firmiter  inside: 
contra  flantem  ventum  non  equita  , vel,  si 
equitandi  fuerit  necessitas,  os  vela:  su- 
dore perfusus  a refrigerio  , ut  superius 
monuimus,  cave. 

Inter  corporis  exercitia  non  ultimas  sibi 
vindicat  natatio.  Per  eam  enim  et  corpus 
utiliter  dimovetur,  et  salubris  balnei  actio 
adiungitur.  Natatio  maximo  in  honore 
fuit,  apud  Romanos.  Cato  maior  filium 
natatum  edocuit.  Caesar  natatoriam  artem 
maxime  callebat.  Augustus  ad  natationem 
nepotem  instituit. 


De  variis  modo  gestationis  generibus 
dicendum.  Primo  veniunt  vectio  in  rhc- 
da , ac  gestatio  in  lectica.  Vsus  rhedae 
pro  varia,  qua  promovetur,  celeritate  va- 
rios effectus  parit.  Huc  quadantenus  atti- 
nent, quae  superius  de  equitatione  ani- 
madvertimus. Gestatio  in  lectica  minus 
vehemens  est,  ideoque  debilibus  utilis. Na- 
vigatio nudulatorio  motu  salubriter  con- 
cutit, et  nova  semper  obiectorum  serie 
animum  mirilice  recreat,  maxime  si  iuxla 
maris  littora  suscipiatur. 

luvat  praeterea  identidem  caelum  mu- 
tare. Quantam  profecto  voluptatem  affe- 
runt peregrinationes  ! Tu  itaque , Aemili 
mi,  quandoque  nativum  solum  desere, 
exterasque  pete  regiones  Sic  enim  non 
modo  tuam  valetudinem  confirmabis,  sed 
et  mores  hominum  , naturaeque  producta 
non  sine  maxima  utilitate  pervestigabis. 

Theatra,  ludique  omnes , in  quibus  et 
corpus  manet  immotum,  et  animus  inten- 
ditur, non  huc  attinent.  Non  equidem 
omnino  vetuero:  ah  iis  enim,  qui  stoicam 
severitatem  redolent,  vehementer  abhor- 
reo. Dico  tamen  ah  hisce  diutius  protra- 

ctis  corpora  hebetari , nec  raro  mores  cor- 
rumpi. 

Labor , ut  vidimus  , ad  robur  corpori- 
bus conciliandum  maximopere  confert: 
verum  et  ipse  debet  cum  quiete  alternare. 
Lt  autem  animus  et  ipse  recreetur  , iuvat 
amoenis  uti  consortiis.  Iamvero  huius- 
modi  quies  haud  satis  esset  ad  exhaustas 
corporis  vires  instaurandas.  Quamobrem 
natura  voluit,  ut  statis  temporibus  pla- 
cidus somnus  adventet , qui  animi  curas 
consopiat,  atque  vires  redintegret.  Sed  ct 
somno  suae  sunt  leges.  Diuturnior  nocet: 
ad  septimam  horam  productus  salutaris  ha- 
betur. Cubiculum,  in  quo  somnum  es  ca- 
pturus, purum  aerem  contineat,  et  ab  omni 
sit  strepitu  semotum.  Nox  ad  dormien- 
dum data  : qui  hanc  legem  violant,  gravi- 
bus premuntur  incommodis.  Post  parcam 
coenam  deambulatio  alliciat.  Piecte  facto- 
rum conscientia  animi  tranquillitatem  . 
conciliet:  non  dirae  cupidines  turbent. 
Non  molliora  sint  strata:  levia  sint  super 
pectore  stragula,  ne  spiritus  cura  labore 
ducatur.  Summo  mane  e lecto  surge.  Quam 
splendidum  offert  solis  ortus  spectaculum! 

Aurora  primuru  minora  fugat  sydera , mox 
vero  suas  rosas  late  diffundit:  laeta  lux  sen- 
sim perci’escit:  demumque  fulgidissimum 
iubar  se  prodit.  Tum  vero  numerosa  lu* 
seinia  purum  aercin  suis  modulaminibus 
mulcet:  et  purpurei  flores  sesc  expandunt: 
et  universa  natura  orientem  diem  ridens 
salutat.  Tu,  Aemili  mi,  tuam  et  vocem 
adiunge : et  Deo  Optimo  Maximo , qui  tam 
pulcherrima  infinita  sua  sapientia  condi- 
dit, suaque  mira  benignitate  ad  tuam  uti- 
litatem, atque  oblectamentum  prodit,  tua 
demissus  obsequia,  uti  aequum  est,  prae- 
sta. Scire  nunc  aveas  , utrum  meridiari 
expediat.  Si  potes,  abstine:  si  prostratae 
aestivis  ardoribus  vires  expostulent,  sa- 
tius fuerit  ante  prandium  obdormire. 

Nec  minus  enitendum  , ut  animi  facul- 
tates, et  affectus  sapienter  regas  , ac  tem- 
peres. 

Affectus  veliemcntiores  valetudinem  lae- 
dunt. Subitum  maximumque  gaudium  So- 
phoclem, Philippidem  , Diagoram , Chilo- 
nem, Thalnam,  Xeuxim  exanimasse  legi- 
mus. Moeror  multo  plures  lctho  victimas 
dedit.  Clemens  VII , et  Racinius  prae 

ingenti  moestilia  periere.  Alias  autem 
moeror  lentius  agit : somnum  arcet , ven- 
triculum enervat , maciemque  gignit.  Me- 
tus gravissime  percellit:  ab  co  metu  cordis 
actio  languescit,  laboriosus  spiritus  duci- 
tur, et  vires  prosternuntur.  Pudoris  effe- 
ctus non  multum  abludunt:  genas  rubore 
suffundit,  evacuationes  supprimit,  gra- 
vesque  morbos  adducit.  Promptius , ac 
gravius  officit  terror:  bine  lipothymiac , 
palpitationes,  convulsiones,  subita  cani- 
ties, apoplexia  cito  lethalis.  Espinosa  ab 
acerbiori  Philippi  II  Iiispaniarum  Re- 
gis obiurgatione  perculsus  adeo  fuit  , 
ut  non  multos  post  dies  interierit.  Per- 
belle Seneca  iram  brevem  furorem  appel- 
lavit. Per  eam  rubet  facies,  scintillantes 
prorumpunt  oculi,  os  spuma  obruitur, 
sanguinis  motus  acceleratur.  Alias  autem 
contrarios  effectus  exerit;  squallescit  fa- 
cies, pulsus  exilis  tangitur,  anhelosa  fit 
respiratio:  vox  haeret.  Nerva  , et  Attila 
inter  iracundiam  periere.  Odium  , et  in- 
vidia animos  torquent:  corpora  macerant. 
Affectus  vero  , qui  salubrior  censetur,  est 
spes;  non  enim  ipsa  nimiopere  stimu- 

lat  ut  gaudium  ; at  moderate,  uti  sani- 
tas poscit,  afficere  videtur. 

Animi  cupiditates  cum  stoicis  non  ex- 
pungimus : at  constituimus,  omnes  animi 
affectus  vel  purissimos , ubi  immoderati 
fuerint,  incolumitati  nocere.  Prima  aetas 
vivit  vitae  nescia  suae : pueritia  nugis 
delectatur , ac  iocis  : at  eheu  ! adventat 
pubertas,  iamque  cupido  sua  miscet  ve- 
nena. Amoris  insidias  venuslisssiine , ut 
solet,  Virgilius  in  sua  Elisa  descripsit. 
Vritur  infelix,  praeclara  facinora  inter- 
rumpit., furens  bacchatur,  Aeneam  prae- 
sentem attonita  contemplatur,  absentem 
et  audit,  ct  videt:  demum  furiis  agitata 
caelum,  terramque  iniuriae  vindices  dc- 
precalur  : moxque  desperatione  amens  sibi 
mortem  consciscit.  Excipit  virilitas,  qua 
defervescere  incipiunt  amoris  favillae;  at 
asperior  subit  animi  arbitra  ambitio.  Haec 
mentem  impotenti  vexat  cupidine.  Nihil 
ambitioso  sat  est  : dies,  noctesque  in  se- 
ctandis grandibus  trahit:  ubi  quae  ar- 
descebat est  cousequutus,  non  idcirco 
sibi  acquiescit:  at  plura,  et  sublimiora  ar- 
dentius clilagitat.  Eius  desideria  sunt 

vultur  Titii  iecur  aeternum  depascens  , 
non  destruens  unquam.  Labentibus  de- 
mum corporis  viribus , abiecta  imperium 
animi  capit  avaritia  , quae  reliquum  vi- 
tae miserrime  corrumpit. 

Quum  itaque  tam  multa , tam  gravia  ex 
immoderatis  animi  affectionibus  detri- 
menta profluant,  danda  est  opera,  ut  quam- 
maturrime  compescantur.  Cave,  Aemili  mi, 
cave  a cupiditatum  blanditiis:  sunt  dolo- 
sae, sunt  mortiferae.  Otium  tamquam  pe- 
stem teterrimam  fuge;  temperantiae,  et 
continentiae  legibus  obtempera  ; litteras 
cole;  sapientiam  fidus  sectare.  Si  contu- 
macior affectus  teneat,  alio  migra.  Mi- 
rum sane  est,  quantum  ad  animi  affectio- 
nes depellendas  conferant  peregrinatio- 
nes. Maxime  vero  religio  tibi  constanter 
adsit.  Talibus  instructum  praesidiis  non 
insanus  amor  illiciet  , non  irrequieta 
iactabit  ambitio,  non  insatiabilis  auri  fa- 
mes erodet : non  prospera  inflabunt,  non 
deiicient  adversa  : odii  nescius  veniam 
ultro  petes , ultro  dabis. 

Interca  philosophiae  , religionisque 
praecepta  animo  promptius  adlabuntur, 

vividiusque  percellunt,  si  ab  ingenuocari 
amici  profluant  labio.  Quam  suavis,  quam 
utilis,  quam  necessaria  amicitia  est!  Haec 
gaudia  complet,  curas  mitigat,  ubique 
praesto  est,  numquam  intempestiva , mole- 
sta numquara.  Amicum  itaque  tibi  com- 
para. Hic  autem  idem  tecum  velit , idem 
tecum nolit:  velit  virtutem,  vitium  nolit: 
te  parcus  laudet,  benignus  reprehendat , 
n nmquam  abiecta  prodat  assentatione. 

Mortalis  vim  in  sc  experitur,  quae  ad 
contemplandum  invicta  compellit.  Quam 
pura,  quam  sancta  voluptas  illa  est,  quam 
Musae  animis  adspirant!  Caetera  bona, 
ut  scite  Tullius,  non  omnium  temporum 
sunt,  non  omnium  aetatum,  non  omnium 
locorum:  at  ingenuae  artes  adolesccn- 
tiam  alunt,  senectutem  oblectant,  secun- 
das res  ornant,  adversis  solatium,  et  per- 
fjgiuin  praebent,  delectant  domi,  non 
impediunt  foris,  pernoctant  nobiscum , 
peregrinantur,  rusticantur.  Caetera  pro 
libitu  versat  fortuna  : sublimes  deprimit 
divites  ad  egestatem  sternit;  at  quae  inge- 
nio adprcbenderis  rapere,  in  volubilis  di- 
vae potestate  non  est.  Nasonem  iu  exilium 

comitatae  Camoenac:  Boetium  in  carceris 
squaliore,  catenarumque  pondere  solatae: 
non  ipsae  paupertatem  aversantur ; ipsae 
aegritudines  mirifice  sublevant. 

Verum  et  modus  aliquis  in  nuentis  labo- 
ribus servandus,  ne  valetudo  frangatur. 
Nihil  enim  sanitati  magis  adversatur, 
quam  improbae  animi  contentiones.  Hinc 
caput  graviter  dolet,  exulat  somnus,  mens 
perturbatur  : non  promptae  recursant 
ideae,  deiicitur  animus,  organa  nutrilio- 
nis  suo  in  officio  segnescunt.  Quae  qui- 
dem ut  declines  incommoda,  talia  tenue- 
ris. Ne  vigil  noctes  ducito : summo  mane 
tuis  da  operam  studiis  : a prandio  , si  ad 
amatum  laborem  redire  cupieris,  non  ve- 
to : at  aliquid  temporis  effluxerit.  luvat 
autem  duplex  simul  studiorum  genus  ex- 
colere : ubi  prius  fatigaverit  , alterum 
suscipe:  si  et  huic  mens  non  satis  prom- 
pta se  praestet , protinus  abstine , et  quie- 
te , musicis  modis,  corporis  exercitationi- 
bus animum  refice.  Severa  studia  solent 
citius  fatigare,  quam  amoena.  Haec  itaque 
illa  excipiant.  Quae  si  praecepta  servave- 
ris, tantum  abest,  ut  noxam  a studiis 

perferas,  ut  maximam  immo  utilitatem 
percipias  Quemadmodum  enim  modera- 
tus corporis  labor  animum  erigit,  ita  et 
moderatum  animi  exercitium  corpus  con- 
firmat. Accedit  voluptas  incredibilis , ac 
pene  divina,  qua  ii  perfunduntur,  qui 
vel  aliquam  veritatem  multa  per  saecula 
incompertam  fauste  relegunt,  vel  caelestia 
eloquii,  carniinumque  modulamenta  ani- 
mis recte  informatis  excipiunt.  Quis  pro- 
fecto Lavoisierio  beatior,  qui  densissimum 
velamen , quo  arcana  sua  tamdiu  cclarat 
natura,  discidit,  omniumque  effectuum, 
qui  a mutua  elementorum  actione  dima- 
nant, causam  in  lucem  tulit?  Quid  Mu- 
sarum incantamentis  potentius  ? Neque 
immerito  fabulis  delectata  Graecia  con- 
finxit, Orphei  suam  Eurydiccm  lamentan- 
tis modos  tartara  stupore  complevisse,  di- 
rasque Eumenides  caeruleos  angues  cri- 
nibus impexas  mansuefecisse,  et  immanes 
Cerberi  antea  quiescere  nescii  latratus 
abrupisse,  et  miseras  umbras  suorum  pene 
cruciatuum  oblitas  spe  melioris  conditio- 
nis recreasse.  Quam  vero  sinceras  volu- 
ptates expertum  fuisse  putabimus  nostrum 

Calusiuru , qui  omnium  musarum  fuit 
cultor  ardcntissimus  ? Nunc  ipse  sacras 
paginas  obsequenti  in  Deum  pietate  inter- 
pretabatur , nunc  inclytam  Iosephinam  , 
et  suavem  Hernicam,  strenuumque  Ferdi- 
nandum  suis  carminibus  ex  oblivionevin- 
dicabat,  nunc  Pedemontani  Cycni  canori 
laudes  in  eruditis  conventibus  celebrabat. 
O virum  eximium  immortalitate  dignissi- 
mum! O praeclarum  virtutis  exemplar, 
quod  imitari  studeamus ! 

Reliquum  est,  ut  ostendamus,  quanti 
intersit,  ut  optimum  deligas  medicum, 
cuius  sapientibus  utaris  consiliis.  Ne  te 
moveant  procacia  dicteria  , quibus  alii , 
quorum  propositum  est,  quae  ignorant, 
imprudenter  improbare  , alii  in  caeteris 
quidem  admirandi , at  in  suo  de  arte  me- 
dica iudicio  iniusli  divinam  scientiam 
impetere  non  erubescunt.  Praedicant,  om- 
nia ineluctabili  fato  temperari , medicos 
caecutire,  communi  periculo  discere,  expe- 
rimenta per  mortes  agere,  torquere,  fallere: 
Romam  medicis  ad  saecula  caruissc:  villi- 
cos, quibus  medici  saepe  desunt,  multo  esse 
robustiores  urbanis , quos  opprimit  turba 

medentiunqprovidamnaturam,  quae  brula 
animantia  dirigit,  non  potuisse  hominem 
tam  miserum  velle,  ut  arte  tam  longa,  tam 
ancipiti,  tam  periculosa  ad  suos  arcendos, 
curandosquc  morbos  indigeat.  Oh  boni! 
Ferreo  regimur  fato : medicina  quid  prae 
stut?  Quaenam  vox  ista  est?  Quid  praestat 
cibum  capere,  quid  te  ab  inclementis  caeli 
jniuriis  tutari , quid  tam  diligenter  inco- 
lumitati studere,  si  fatum  cuncta  invicte 
moderatur,  si  irrevocabilis  lata  sententia 
est;  treme,  perfer, tace,  infelix  duri  fati 
'ludibrium?  Obscura  quaedam:  ergonc  te- 
mere neganda  sunt  omnia  ? Immortalita- 
tem Hygea  impertiri  non  potest:  ergone  fa- 
bulosa? ergone  fraudulenta?  Vitium  in  dies 
suum  magis,  magisque  prolatat  imperium : 
hinc  ingeminantur  aegritudines  : an  culpa 
medicinae  villa  est  ? De  insidiosis  volu- 
ptatis illecebris  monet  amica  : an  itaque 
in  adflictandis  animis  laetatur  insultans? 
\ binam  vitium  hebetans  corpora  omni 
ope  se  praestat,  ut  fata  praecipitet?  Annon 
in  urbibus?  Quid  est,  amabo,  quod  me- 
dicos ad  decipiendum  compellere  queat? 
Au  famae  cupido  ? Muliercula  quaevis  sine 

doctrina , sine  experientia  cum  medico 
vel  praestantissimo  arroganter  saepe  de- 
certat. An  opes?  An  multi  sunt,  qui  me- 
dicinam facientes  honestas  divitias  pa- 
raverint ! An  non  multo  plures  nume- 
rantur, qui  ob  tabificam  labem  ad  aegro- 
tantium lectulos  susceptam  praematuro 
fato  concesserint  ? An  tanta  poscitur  ope- 
ra , an  tam  longa  studia  necessaria  ad 
mentiendum,  ad  ignarum  vulgus  irretien- 
dum ? Fas  esto  ad  historiam  confugere. 
Quis  negare  audeat,  nullam  fortasse  scien- 
tiam inveniri,  quae  tam  multos,  tam  illu- 
stres iactet  viros?  Inter  innumeros  iuvat 
unum  proponere  Hippocratem.  Avitas  hier 
opes  in  alienam  utilitatem  liberaliter  fun- 
dere: nullis  laboribus  parcere : nihil  in- 
tentati relinquere,  ut  medicam  artem  no- 
vis conatibus  provehat:  honores,  et  opes 
a munificentissimo  Persarum  Rege  sponte 
ipsi  oblata  recusare : minas  adspernari , 
antiquius  habens  perire  pro  patria,  quam 
ab  hoste  contra  patriam  coli:  omnis  sem- 
per  pro  omnibus  esse.  An  haec  ars  men- 
tiendi, fallendi?  Neque  facile  concedam, 
medicos  omnes  c Roma  expulsos  fuisse: 

eruditorum  enim  virorum  sententia  est, 
medicos  Graecos, qui  tunc  maxime  Romam 
confluebant , ob  mutuum  gentium  odium 
exulasse.  Caeterum  nobis  satest,  Archaga- 
tum  in  urbem  inter  acclamationes  fuisse 
receptum.  Quae  cum  ita  sint,  tandem  ali- 
quando iniustissimi  medicae  artis  hostes 
consilium  mutent;  aequumque  illi  prae- 
stare non  detrectent  obsequium.  Neque 
existimes  velim  , Aemili  mi , medicinam 
aegrotantibus  quidem  opitulari,  at  valen- 
tibus plane  inutilem  fore.  Non  ita  est. 
Quemadmodum  enim  non  simulatque  de- 
bellatum est  arma  ponuntur,  sed  ct  illa 
pacem  ab  omni  metu  belli  tutantur  : ita 
quamvis  sanitas  vigeat,  non  ideo  inutilis 
habenda  medicina.  At  danda  est  opera  , 
ne  morbus  adoriatur  incautos.  Accedit , 
quod  saepius  illae  in  homine  perturbatio- 
nes oriantur,  quae  facile,  si  maturam  fe- 
ras opem,  sedentur,  si  vero  neglectae  fue- 
rint, gravissima  mala  , non  raro  et  irre- 
parabilia adducant. 

Innavero  si  prudentis  est  vitam  sapienti 
medico  committere,  nihil  contra  impru- 
dentius , quam  se  cuique  medicum  sesc 

praedicanti  concredere.  Satius  immo  exi- 
stimo, omni  carere  medico,  quam  ignarum 
adhibere;  saepe  enim  sola  natura  sibi  suffi- 
cere visa  est;  at  stolidus  medicus  non  ofli- 
cere  nequit. 

Scire  cupias  signa,  quibus  sapientem 
medicum  dignoscas.  Indicium  mehercule 
difficile.  Ingenue  tamen  prodam  quid  sen- 
tiam. Ac  protinus  animadverto  , nequic- 
quam  nonnullos  , non  dicam  ex  vulgo,  sed 
et  inter  eos,  qui  sapientiam  affectant,  ma- 
ximum inter  theoreticos,  ct  px-acticos  me- 
dicos discrimen  constituere.  Quid  medius 
fidius  absurdius,  quid  ridendum  magis, 
quam  arbitrari, docere  medicinam, eamque 
facere  sibi  penitus  adversari?  Theoria  sane 
est  ratiocinium  : theoriam  igitur  expun- 
gere idem  plane  est,  ac  expungere  rationem. 
Tateor  ultro,  nonnullos  hypothesibus  abu- 
ti: at  non  idcirco  rectus  carum  usus  im- 
probandus Intcrim  non  modo  concedo , 
verum  contendo,  sat  non  esse  morborum 
indolem , remediorumque  virtutes  apud 
auctores  investigare:  at  maxime  oportere, 
ut  quae  lectitata  fuere  , ad  aegrorum 
lectulos  sedulis  observationibus  confir- 

luentur.  Sic  igitur  aio , sic  statuo : theo- 
riam absque  praxi  inanem  tabulam  sa- 
pere  : praxim  absque  theoria  esse  per 
invia  absque  luce  pererrare.  Quamobrem 
tuus  medicus  utramque  calleat,  iuven lu- 
tem in  studiis  exercuerit,  nec  laurea  ipsi 
fuerit  finis  studiorum.  Qui  post  cruda  stu- 
dia in  forum  medicum  irrumpunt,  aeter- 
numque  vale  scriptoribus  dicunt,  nobili 
medici  nomine  honestari  nequeunt.  No- 
tiones enim  in  gymnasiis  exceptae  matu- 
randae sunt , elaborandae  , perficiendae. 
Interca  scientiae  virtus  accedat,  sine  qua 
vel  nulla  scientia  est,  vel  perniciosa.  Tibi 
itaque  medicus  sit  prudens,  iustus,  reli- 
gionis cultor.  Ilie  autem  mc temperare  non 
possum,  quin  eos  refellam,  qui  medicinam 
distrahere  a religione  animos  praedicant. 
Calumniosum  sane  hoc  est.  Ecquid  magis 
Divini  Opificis  benignitatem,  animorum 
praestantiam,  humanae  vitae  caducitateni 
ostendit,  quam  hominis  contemplatio? 
Vbi  autem  medicum , qualem  descripsi- 
mus, inveneris,  morem  ipsi  gere  , nec  eos 
imiteris,  qui  medicum  consulunt,  interea 
vero  proprio  genio  (quodeumque  suggerat) 
indulgent. 

Vnum  adhuc  superest,  quod  moneam, 
ut  scilicet  ab  inani  morborum  metu  ca- 
veas, neque  impensius,  quam  par  est,  va- 
letudinem cures.  Quemadmodum  enim 
gemmae  a frequentiori  lima  magis  atte- 
runtur, quam  niteant,  ita  et  sanitas  reli- 
giosius curata  in  deteriorem  commutatur. 
Profecto  non  insolens  est  eos  cernere  , 
qui  incolumitatis  nimiopere  solliciti  au- 
ctores , quotquot  de  tuenda  sanitate  scri- 
psere , undique  conquirunt  , diligcnterque 
lectitant,  omnes,  quibus  occurrunt , me- 
dicos interrogationibus  fatigant,  phar- 
macothecam  quaquaversus  circumferunt, 
tetro  interea  squaliore,  tardo  incessu, 
actuumque  omnium  segnitie  fractam  sa- 
lutem, pessumdatamque  testantur.  Vli- 
que  salutis  conservatio  prudentiam  , non 
superstitionem  desiderat. 

Habes,  Aemili  mi,  valetudinis  tuendae 
praecepta:  ea  nempe,  quae  tibi  opportuna 
fore  putavi.  In  hisce  meis  minus  , quae  tibi 
facienda  sunt,  quam  quae  facere  consue- 
visti , descripta  perspicies : ita  enim  com- 
paratus a natura  videris,  ut  rectum  tua 
sponte  cognoscas,  ames  , ardenterque  se- 

quaris.  Me  igitur  aequum  potius  laudato- 
rem, quam  praeceptorem,  habuisti.  Ma- 
cte, o rerum  dulcissime,  perge,  ut  soles, 
generis  claritatem  ingenua  virtute  illu- 
strarc  , et  in  spem  patriae  adolescere. 


y,  Sacchetti  Praes,  et  Reg.  Ampliss. 
Medicorum  Collegii  Taurinensis. 


Se  ne  permette  la  stampa. 
Bessobe  j>cr  la  gran  Cancelleria, 

